Femeia care a născut în fața spitalului din Urziceni a fost discriminată de primarul PNL al localității, a stabilit Consiliul Național pentru Combaterea Discriminării/ Constantin Sava, amendat cu 10.000 de lei
Femeia care a născut în fața spitalului din Urziceni a fost discriminată de primarul din Urziceni, a stabilit Colegiul director al Consiliului Național pentru Combaterea Discriminării (CNCD), întrunit în ședința de soluționare a petițiilor din data de 20 martie 2024.
CNCD a decis amendarea lui Constantin Sava (PNL) cu 10.000 de lei pentru că declarațiile lui din 31 iulie 2023 "constituie faptă de discriminare săvârșită potrivit art. 2 alin. (6) și art. 15 din O.G. 137/2000 republicată", conform comunicatului CNCD.
Hotărârea conform căreia femeia a fost discriminată a fost adoptată cu votul unanim al celor prezenți (9), iar sancționarea cu amendă în valoare de 10.000 lei a fost adoptată cu 6 voturi pentru și 3 împotrivă.
Context
În iulie 2023, imagini cu o femeie care naşte pe trotuar, în faţa Spitalului Urziceni, au fost publicate pe Facebook, fiind distribuite de peste o mie cinci sute de persoane. Femeia nu ar fi fost primită în unitatea medicală din lipsă de locuri.
Pacienta a ajuns la spitalul din Urziceni în jurul orei 5 și a fost preluată de o asistentă. Deoarece în spital nu era de gardă niciun medic ginecolog, asistentele au decis să sune la 112 pentru a cere o ambulanță care să transfere pacienta la spitalul din Slobozia.
Directoarea Spitalului din Urziceni a declarat pentru Știrile Pro TV că femeia a ajuns să nască pe trotuar pentru că rudele ei nu au vrut să aștepte ambulanța care urma să o ducă la spitalul din Slobozia. Ea a explicat că spitalul din Urziceni nu are medic ginecolog pentru că nimeni nu vrea să preia acest post, deși primăria oferă un venit de 20.000 de lei.
Primarul din Urziceni, Constantin Sava, a avut o intervenție la Antena3, după incidentul revoltător în care o femeie a născut pe trotuar, deși ajunsese în fața Spitalului. Primarul liberal a spus că "e regretabil ce s-a întâmplat", dar că "săraca de ea, nu știa de capul ei".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank